b'\n_START_ARTICLE_\nSulfonamidi\n_START_SECTION_\nDelovanje\n_START_PARAGRAPH_\nSulfonamidni antibiotiki so sinteti\xc4\x8dne bakteriostati\xc4\x8dne u\xc4\x8dinkovine, ki kompetitivno zavirajo pretvorbo p-aminobenzojske kisline v dihidropteroat; slednjega bakterije potrebujejo za sintezo folne kisline in s tem purinov in DNK. \xc4\x8clovek ne sintetizira folne kisline, temve\xc4\x8d jo dobiva s hrano, zato sinteze DNK pri \xc4\x8dloveku ta zdravila ne zavirajo.\n_START_SECTION_\nNe\xc5\xbeeleni u\xc4\x8dinki\n_START_PARAGRAPH_\nPri okoli 3\xc2\xa0% bolnikov, ki prejemajo sulfonamidne antibiotike, se pojavijo ne\xc5\xbeeleni u\xc4\x8dinki. Pri bolnikih, oku\xc5\xbeenih z virus virusom HIV je pojavnost ne\xc5\xbeelenih u\xc4\x8dinkov znatno ve\xc4\x8dja, in sicer okoli 60%.._NEWLINE_Sulfonamidni antibiotiki lahko pri sistemski uporabi povzro\xc4\x8dijo preob\xc4\x8dutljivostne reakcije (vro\xc4\x8dina, izpu\xc5\xa1\xc4\x8daj, srbenje, Steven-Johnsonov sindrom), fotosenzibilnost (preob\xc4\x8dutljivost na svetlobo) hematolo\xc5\xa1ke motnje (levkopenija, agranulocitoza, hipoplasti\xc4\x8dna anemija, trombocitopenija, pancitopenija), ne\xc5\xbeelene u\xc4\x8dinke na jetra (hepatitis, toksi\xc4\x8dna distrofija), osrednje \xc5\xbeiv\xc4\x8devje (glavobol, omotica, zmedenost ...), prebavila (bole\xc4\x8dine v trebuhu, neje\xc5\xa1\xc4\x8dnost, bruhanje, driska ...), ledvice in \xc5\xa1\xc4\x8ditnico. Pri lokalni uporabi lahko nastopijo srbenje, rde\xc4\x8dina ali bole\xc4\x8dina na mestu uporabe ter sistemski ne\xc5\xbeeleni u\xc4\x8dinki (preob\xc4\x8dutljivostna reakcija, hiperemija, rinitis, bronhospazem, levkopenija).'